

VLADA REPUBLIKE HRVATSKE

Zagreb, 14. veljače 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo zaštite okoliša i energetike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o davanju prethodne suglasnosti predstavniku Vlade Republike Hrvatske za prihvaćanje amandmana drugih predlagatelja na Konačni prijedlog Zakona o izmjeni i dopuni Zakona o privatizaciji INA – Industrije nafte d.d.  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

 Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2019. godine donijela

**Z A K L J U Č A K**

 Daje se prethodna suglasnost predstavniku Vlade Republike Hrvatske za prihvaćanje amandmana Kluba zastupnika HDZ-a u Hrvatskome saboru, od 13. veljače 2019. godine i Branka Bačića, zastupnika u Hrvatskome saboru, od 13. veljače 2019. godine na Konačni prijedlog zakona o izmjeni i dopuni Zakona o privatizaciji INA – Industrije nafte d.d.

Klasa:

Urbroj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Klub zastupnika Hrvatske demokratske zajednice i zastupnika Branko Bačić podnijeli su amandmane na Konačni prijedlog Zakona o izmjeni i dopuni Zakona o privatizaciji INA- Industrije nafte d.d. (PZE 565 od 23. siječnja 2019.):

**Amandman I**

U članku 1. kojim se mijenja članak 10. u stavku 11. riječ: „kontinuirano“ zamjenjuje se riječju: “opetovano“.

Obrazloženje:

Predloženim amandmanom preciznije se određuje slučaj u kojima stjecatelj svojim aktivnostima i mjerama dovodi u pitanje sigurnu, pouzdanu i redovitu opskrbu energijom te zaštitu sigurnosti infrastrukture. Kontinuirano može značiti vremenski period u kojem stjecatelj svojim aktivnostima bez prekida dovodi u pitanje opskrbu energijom, dok opetovano znači svaki puta iznova.

**Amandman II**

U članku 2. kojim se dodaje članak 10.a u stavku 1. iza točke dodaje se rečenica koja glasi:

„Predstavnici Republike Hrvatske dužni su čuvati povjerljivost svih informacija i podataka te čuvati poslovne tajne koje saznaju na sjednicama Uprave društva. Ova obveza traje i nakon prestanka obavljanja dužnosti predstavnika Republike Hrvatske.“.

Obrazloženje:

Predloženim amandmanom predstavnici Republike Hrvatske koji će prisustvovati sjednicama društva izjednačuju se s članovima uprave društva koji su dužni čuvati poslovnu tajnu društva, a sve sukladno Zakonu o trgovačkim društvima.

**Amandman III**

 U članku 2. kojim se dodaje članak 10.a u stavku 4. riječi: „dužan je u roku od osam dana od zaprimanja prijedloga iz stavka 2. ovoga članka podnijeti tužbu trgovačkom sudu za preispitivanje odluke i prijedlog za određivanje privremene mjere“ zamjenjuju se riječima:

„dužan je u roku od petnaest dana od zaprimanja prijedloga iz stavka 2. ovoga članka podnijeti tužbu trgovačkom sudu za preispitivanje odluke i/ili podnijeti prijedlog za određivanje privremene mjere“.

Obrazloženje:

 Predloženim amandmanom produžuje se rok za podnošenje tužbe s osam na petnaest dana, a uzimajući u obzir da je riječ o roku za podnošenje tužbe protiv odluke koja ozbiljno ugrožava, odnosno dovodi u pitanje sigurnost opskrbe energijom te sigurnost infrastrukture za opskrbu energijom.

**Amandman IV**

 U članku 2. kojim se dodaje članak 10.a u stavku 8. riječ: „osam“ zamjenjuje se riječju: „petnaest“.

Obrazloženje:

Predloženim amandmanom uređuje se predmetni stavak s obzirom na predloženo produženje roka za podnošenje tužbe.